Ê txoma Ecobus e dja tem un frota pikinoti di hiaci ta circula na strada di ilha di Santiago movidu a basi di óleo di kuzinha recikladu. Un di donus des impresa é, Fáron, el é un canadianu ki ten guenti ki era di ilha di Fogo. Es studanti nda di economia diskubri ma tem na Cabo Verde ixsilenti oportunidade di negócio.
Fáron Peckhan fla ma si impresa Ecobus sta opera na fasi ispirimental dja tem três mês, ku três hiace na rota Praia/Assomada/Praia. Brevimenti, mas doz carru ta sta di servisu, logu ki ês passa pa processu di adaptason : ki ê uza óleo vegetal ricilkadu komu kombustível.
Indipendentimenti di ser un Impresa “amigu di ambienti”, Ecobus kré, principalmente, presta servisu regular i di qualidade a sês utilizador. “ Nos carru ta sai sempre na horário certu di praia (Zona di Centru Social 1 di Maio) ku distino pa Assomada”. E visi-versa, si ki ê fla.
Sigundu Peckhan, resultados konsiguidu ti gosi mostra ma projetu teni “pé pa anda”. Ê afirma: “Ku kolokason di mas doz carru na cirkuito, na próximo mês de junho, nos intenson é midjora qualidade di servisu di transporti kuletivu di passagerus na frota Praia-Assomada-Praia”.
Ku kel reforsu kel empresário sa konta rispondi nesesidadi di passagerus ki ta disloka diariamente entri kês dos principal cidadi di ilha di Santiago, e ki, quando ten trabadjo ou otu motivus, sempre ês ta mesti txiga sês distino na hora certu e sem stresi. “Mas infilismenti, munti bês, ês kata consigui pamodi disorganizason e indisciplina ki kata izisti na servisus prestadu pa hiacistas partikularis”.
Midjora di Servisus
Fáron Peckham distaka ki intenson di Ekobus eka kaba ku konkurência, mas sin ofereci un servisu organizadu e ku qualidadi a passagerus e ki na final di trajetu ês tudu ta sai ta ganha.
Ê fla: “ Num país de Rendimentu Médio é inaceitável alguên sai di sê kasa ou servisu, na cidadi di Praia, 9 hora, pa bai risolvi un assuntu 11hora, na Assomada, i ka tên certeza si ê ta txiga na hora certo oh não. Oh ntom ta txiga ton kansadu ki ta perdi vontadi di risolvi assuntu. Keli pmd kes dizena di volta ki ê obrigadu a da dentu di Hiace ti ki n’txi antis di bai pa sê ultimo distino. Alen di kela, munti alguên sempre tem medu di viaja na hiace entri Praia-Assomada pmd kês volta ki hiace ta da ou pmd ês ta poi alguên dimas.”
Ku conhecimentu di kel situason li, carrus di Ecobus ta trabadja ku horário certu di saída e di chigada. Primeru carru ta sai di cidadi di Praia, 7 hora di cedu e ta txiga Assomada la pa 7h55, segundu ta sai 8 hora e ta txiga la pa 8h55, oh seja, un carru pa hora, ti incerramentu di servisu kê 20 hora.
Mas tên otu nobidadi
Oras ki passageru ta entra na carru ê ta ricebi un carton ki ta regista, através di GPS, local undi ê entra na carru, ku percursu ki termina di fazi tb. E, oras kê ta dixi, carton é passado nun máquina ki ta sta na carru ki ta atribui “presu justu” pa viagen. Pur exemplu, perkursu Praia-Assomada ta kusta 200 iskudu, Praia-Órgãos 100 escudos; Órgãos-Assomada 100 iskudu…
Konformi Fáron fla, djes lansa Ecobus oficilamentie, mas ora ki es poi mas carrus na trabadju tambe es ta introduzi passi pa utilizadoris ki ta disloka tudu dia entri Praia-Assomada.
Pontus di Toma óleo
Óleo vegetal (di kuzinha) uzadu pa Ecobus é tomadu na ristaurantis e hotel di cidade di Praia, é un total di 40 estabelicimentos ki ta dâs oleo, kes li ê estabelicimentos ki ta usa bom kuantidadi di kel produto. Konformi ê fla, na inicio, staba algun resistência di alguns ristaurantis na ntrega sês óleo.
“Mas parsi otus ki abrasa logu ideia di nos projectu”, ê afirma. “Ti pmd óleo usado pa fritura ka podi ser comsumidu nem lansadu na txon, pmd é ta fazi mal pa saúdi e ambienti. Nu ta dexa boion di 25 litru na kada fornecedor e nu ta toma de 15 em 15 dia, cerka di 250 litro di kel resíduo líquidu pa depos ser tratado e recikladu. Basikamenti é assi ki kuza ta funciona”.
Ecobus, na kel primeru fase li, ta imprega 11 alguen, na sê maioria kondutoris.
Konformi sê proprietário xplika, tambe tem otus funcionários ki ta presta servisu na área di mecânica, eletricidadi e informática.
Fáron Peckham fla ki invesitmentu fetu na kel projetu li ti gosi ta bai la pa seis mil contu, pmd maioria di kes viatura foi cumpradu na segunda mon na merkadu interno. “ Nós carru foi readaptadu ku ajuda di un técnico alemon. Nka tivi nem necessidade di bai Banco pa poi empressa di pé” Si ki es empreendedor fla optimista e siguru di sucessu di Ecobus.
Diskuberta di Cabo Verde
Fáron peckhan di 30 anu, é formadu na ekonomia. Ê nanci na Canadá, ê
vivi na EUA. Sê bisavô ki morri ku 90 anu, era natural di ilha di Fogo. Ê konta kê txiga Cabo Verde, pa primeru bês, na 2005, komu turista, num viagen di fin di kursu, na sentidu di diskubri oportunidade di negócio na África.
“Kantu n passa pa Cabo Verde nrepara ma tên txeu oportunidade di negócios, tipo na ária di transporti di passagerus. N volta pa EUA pa djunta dinheru e sócius. Nos primeru tentativa foi na 2006. Na kel tenpo nos era quatu, doz volta mas cedu e nu fika mi e un otu sócio ki volta recentimenti pa EUA.”
Utiliza óleo di cozinha ricikladu komu kombustível automóvel era un sonhu ki Peckhan tinha desdi de sê tenpo di studanti universitário. “ Kantu ntixga Cabo Verde nrepara ma kela é possível dividu a condison klimatiku ki tem li e baixo indici di aporveitamentu di óleo di kuzinha pa frita alimentus. Nsta ta trabadja nês projetu dja ten novi anu e nsa xinti confiante”, ê finda.
ANação
kea_Latn kea_Latn pap_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn kea_Latn pap_Latn kea_Latn glg_Latn scn_Latn kea_Latn kea_Latn kea_Latn por_Latn